**ZMLUVA O DIELO**

**č. ................./2023**

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“), zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**ZoVO**“)

**Zmluvné strany:**

**Objednávateľ: Psychiatrická nemocnica Philippa Pinela**

Sídlo: Malacká cesta 63, 902 01 Pezinok

Štatutárny orgán : Ing. Martin Hromádka, PhD., riaditeľ

IČO: 30801397

DIČ: 2022140483

IČ DPH: Neplatca DPH

Bank. spojenie: Štátna pokladnica

IBAN: SK46 8180 0000 0070 0028 6717

zriadená: Zriaďovacou listinou MZ č. 03472-21/2006-SP z dňa 15.2.20016

(ďalej len ako „**objednávateľ**“)

a

**Zhotoviteľ:**

Sídlo:

Štatutárny orgán :

IČO:

DIČ:

IČ DPH:

Bank. spojenie:

IBAN:

zapísaný v:

telefón:

e-mail:

(ďalej len ako „**zhotoviteľ**“)

( objednávateľ spolu so zhotoviteľom ďalej len ako „**zmluvné strany**“)

**Článok I.**

**ÚVODNÉ USTANOVENIA**

1. Zmluvné strany uzatvárajú za nižšie dohodnutých podmienok túto zmluvu o dielo ako výsledok verejného obstarávania zákazky pod názvom: **„Rekonštrukcia vybraných priestorov pavilónu E na stravovaciu prevádzku“**, a to podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), ktoré bolo vyhlásené v Úradnom vestníku Európskej únie č. ............ dňa ................ a vo vestníku Úradu pre verejné obstarávanie č. ................. dňa ..................... .

**Článok II.**

**PREDMET ZMLUVY**

1. Na základe tejto zmluvy sa zhotoviteľ zaväzuje vykonať a dodať pre objednávateľa Dielo, ktorým je

* **Časť A:** Stavebné práce

Východiskové údaje:

1. Názov Diela: „Rekonštrukcia vybraných priestorov pavilónu E na stravovaciu prevádzku v areáli Psychiatrickej nemocnice Philippa Pinela, Malacká cesta 63, 902 1 Pezinok vrátane súvisiacich služieb.
2. Miesto zhotovenia Diela: Psychiatrická nemocnica Philippa Pinela, Malacká cesta 64, 902 01 Pezinok, Pavilón E,
3. Zástupca objednávateľa: MA. Alexander Nagy . vedúci oddelenia údržby
4. Zástupca zhotoviteľa: ..................................

**ROZSAH A PODMIENKY ZHOTOVENIA DIELA**

1. Na základe tejto zmluvy sa zhotoviteľ zaväzuje dodať Dielo za podmienok stanovených touto zmluvou,
2. všeobecne záväznými právnymi predpismi, a technickými normami,
3. oceneným výkazom výmer z cenovej ponuky, ktorá tvorí Prílohu č. 2 tejto zmluvy,
4. špecifikácii predmetu zmluvy, ktorý tvorí Prílohu č. 3 tejto zmluvy,
5. požiadavkami objednávateľa písomne zadanými zhotoviteľovi, ktoré sa neodchyľujú od podmienok stanovených v tejto zmluve.
6. Zhotoviteľ sa zaväzuje zhotoviť pre objednávateľa Dielo na svoje náklady, vo vlastnom mene, na svoje nebezpečenstvo v dojednanom čase a podľa podmienok dohodnutých v tejto zmluve. Ďalej sa zaväzuje zhotovené Dielo odovzdať objednávateľovi riadne, včas, bez vád a nedorobkov, v zodpovedajúcej kvalite.
7. Objednávateľ sa zaväzuje Dielo zhotovené v súlade s touto zmluvou prevziať a zaplatiť za Dielo dohodnutú cenu podľa platných podmienok dohodnutých v tejto zmluve.
8. Zhotoviteľ potvrdzuje, že sa v plnom rozsahu oboznámil s rozsahom a povahou Diela, sú mu známe technické, kvalitatívne a iné podmienky potrebné k realizácii Diela a disponuje takými kapacitami a odbornými znalosťami, ktoré sú na kvalitné zhotovenie Diela potrebné.

**ČAS PLNENIA A PREVZATIE DIELA**

1. Zmluvné strany sa dohodli, že objednávateľ odovzdá miesto plnenia zhotoviteľovi do 5 dní odo dňa nadobudnutia účinnosti tejto zmluvy.
2. Zhotoviteľ sa zaväzuje vykonať Dielo podľa tejto zmluvy a odovzdať objednávateľovi najneskôr do **9. mesiacov** od odovzdania staveniska. Zhotoviteľ môže vykonať Dielo aj pred uplynutím lehoty podľa predchádzajúcej vety.
3. Zhotoviteľ je povinný informovať objednávateľa o dokončení Diela a vyzvať ho na prevzatie Diela najmenej 3 dni vopred. Objednávateľ sa zaväzuje, že Dielo vyhotovené podľa tejto zmluvy v dohodnutej kvalite po jeho dokončení zo strany zhotoviteľa prevezme a zaplatí dohodnutú cenu podľa Článku VII. tejto zmluvy. O prevzatí Diela objednávateľom zmluvné strany spíšu protokol o odovzdaní a prevzatí Diela, ktorý podpíšu oprávnení zástupcovia oboch zmluvných strán.
4. V prípade, ak Dielo vykazuje vady a/alebo nedorobky, ktoré bránia bežnému užívaniu Diela, resp. robia Dielo vadné, objednávateľ nie je povinný Dielo prevziať. V prípade, ak Dielo objednávateľ napriek tomu prevezme, zhotoviteľ sa v protokole o odovzdaní a prevzatí práce zaväzuje určiť záväzné termíny na odstránenie vád a/alebo nedorobkov. V prípade, ak Dielo vykazuje vady a/alebo nedorobky, ktoré nebránia bežnému užívaniu Diela, objednávateľ je povinný Dielo prevziať, pričom zhotoviteľ sa v protokole o odovzdaní a prevzatí práce zaväzuje určiť záväzné termíny na odstránenie vád a/alebo nedorobkov. Dňom podpisu protokolu o odovzdaní a prevzatí prác sa Dielo považuje za odovzdané.

**Článok V.**

**POSTUP PRI REALIZÁCII DIELA**

1. Pri realizácii Diela sa zhotoviteľ zaväzuje dodržiavať všeobecne záväzné právne predpisy, technické normy (STN, EN), podmienky tejto zmluvy a bude sa riadiť východiskovými podkladmi objednávateľa, zápismi a dohodami oprávnených zástupcov zmluvných strán ako i prípadnými rozhodnutiami a vyjadreniami dotknutých orgánov štátnej správy.
2. Zhotoviteľ má právo vykonávať všetky práce spôsobom, ktorý považuje za najvýhodnejší k riadnemu zhotoveniu Diela pri rešpektovaní účelu podľa tejto zmluvy, zmluvných termínov, harmonogramu a koordinácii prác so svojimi prípadnými subdodávateľmi. Pri zabezpečovaní postupu prác je zhotoviteľ povinný dbať na oprávnené záujmy objednávateľa a postupovať s odbornou starostlivosťou.
3. Všetky materiály a dodávky potrebné k zhotoveniu Diela zabezpečuje zhotoviteľ na vlastné náklady tak, aby zodpovedali požiadavkám objednávateľa, platným technickým normám, technickým požiadavkám na stavebné výrobky, zmluvným podmienkam a súčasne boli schválené pre použitie v SR príslušnými dokladmi.
4. Všetky materiály použité Zhotoviteľom k zhotoveniu Diela musia byť nové, nepoužívané, nerepasované s minimálnymi technickými a funkčnými parametrami uvedenými verejným obstarávateľom.
5. Ak sa vyskytne v priebehu plnenia predmetu tejto zmluvy potreba súčinnosti objednávateľa, alebo potreba predloženia podkladov, ktorými disponuje len objednávateľ, prípadne konzultácií, zaväzuje sa objednávateľ takéto podklady alebo konzultácie na požiadanie zhotoviteľa včas predložiť, najneskôr však do 5 dní odo dňa, kedy zhotoviteľ požiadal objednávateľa o takúto súčinnosť. Na písomné požiadavky zhotoviteľa je objednávateľ povinný reagovať v písomnej forme. V prípade nesplnenia povinnosti objednávateľa podľa tohto odseku tejto zmluvy, nie je zhotoviteľ v omeškaní so splnením svojich zmluvných povinností a neplynú lehoty na plnenia podľa tejto zmluvy.
6. V prípade, ak zhotoviteľ počas vykonávania Diela zistí prekážku, ktorá mu bude brániť v riadnom a včasnom vykonaní Diela v dohodnutej lehote, je povinný o tejto skutočnosti bezodkladne informovať objednávateľa. Zmluvné strany sú povinné poskytnúť si vzájomnú súčinnosť potrebnú na odstránenie prekážky brániacej v riadnom a včasnom vykonávaní Diela. V prípade, ak zhotoviteľ nezavinil vznik prekážky brániacej riadnemu a včasnému vykonávaniu Diela, zhotoviteľ nie je v omeškaní so splnením svojej zmluvnej povinnosti odovzdať objednávateľovi Dielo a počas doby existencie tejto prekážky neplynie zhotoviteľovi lehota na splnenie zmluvnej povinnosti odovzdať objednávateľovi Dielo. Uvedené sa vzťahuje aj na prípady ak z dôvodu mimoriadnej situácie vyhlásenej v dôsledku pandemickej situácie a/alebo dôvodu vyhláseného núdzového stavu nie je možné realizovať Dielo v termíne stanovenom v čl. IV. bod 2. Nový termín dodania si zmluvné strany dohodnú písomne.
7. Termíny na odovzdanie Diela určené v Článku IV. Ods. 2 tejto zmluvy sa predlžujú o počet dní,

* v ktorých bol objednávateľ v omeškaní s poskytnutím súčinnosti nevyhnutnej pre realizáciu Diela podľa tejto zmluvy,
* počas ktorých zhotoviteľ nemohol realizovať práce na Diele z dôvodu zásahu vyššej moci a iných okolností vylučujúcich zodpovednosť, z dôvodu mimoriadnej situácie a/alebo vyhláseného núdzového stavu.

1. Zhotoviteľ je povinný dodržiavať pri vykonávaní Diela pokyny objednávateľa a strpieť kontrolu vykonávania Diela zo strany objednávateľa. V prípade, ak sú pokyny objednávateľa v rozpore s všeobecne záväznými právnymi predpismi, touto zmluvou, alebo jej prílohami, alebo by dodržanie pokynov objednávateľa bránilo ďalšej realizácii Diela, zhotoviteľ nie je takýmito pokynmi objednávateľa viazaný. V prípade nevhodných pokynov objednávateľa, ktoré nie sú v rozpore s všeobecne záväznými právnymi predpismi, touto zmluvou, alebo jej prílohami, ani nebránia ďalšej realizácii Diela, avšak ich dodržanie bude viesť k zníženej kvalite Diela, zhotoviteľ je povinný na nevhodnosť pokynov objednávateľa upozorniť. Ak objednávateľ napriek upozorneniu trvá na takýchto pokynoch, zhotoviteľ nezodpovedá za vady, ktoré vznikli v dôsledku dodržania takýchto nevhodných pokynov.
2. Zhotoviteľ zabezpečí na vlastné náklady prevádzkové, sociálne a výrobné zariadenia na plnenie Diela, pričom náklady na ich zabezpečenie, prevádzku a údržbu, sú zahrnuté v cene Diela.
3. Zhotoviteľ je povinný na mieste realizácie Diela udržiavať poriadok a čistotu. Je povinný odstraňovať odpady a nečistoty vzniknuté z jeho práce a odstraňovať nečistoty z prístupových komunikácií spôsobené jeho činnosťou pravidelne, v zmysle vyjadrení príslušných dotknutých orgánov štátnej správy a to na svoje náklady. Zhotoviteľ zodpovedá za zabezpečenie bezpečnosti a ochrany zdravia pri práci a požiarnej ochrany svojich zamestnancov, subdodávateľov, ich zamestnancov, ako aj ďalších osôb, ktoré sa zdržujú oprávnene na mieste montáže za účelom realizácie Diela.
4. Zhotoviteľ po vykonaní Diela zabezpečí odstránenie objektov a zariadení, ktoré sa nachádzajú na mieste realizácie Diela, zabezpečí ich likvidáciu a vypratanie do času odovzdania a prevzatia Diela. Objednávateľ vyhradí zhotoviteľovi miesto pre dočasnú staveniskovú skládku odstráneného materiálu. Zhotoviteľ je povinný predložiť v rámci preberacieho konania doklad o uskladnení resp. likvidácii odpadov.
5. Zhotoviteľ je zodpovedný za zaistenie všetkých povolení, stanovísk, súhlasov alebo iných oprávnení, ktorých požiadavka vyplynie z realizácie Diela a ktoré sa môžu vyžadovať k plneniu predmetu tejto zmluvy v Slovenskej republike a to vrátane autorských práv. Zhotoviteľ je takisto zodpovedný za zabezpečenie akýchkoľvek nevyhnutných povolení, súhlasov, stanovísk alebo iných oprávnení, ktoré sa môžu vyžadovať v súvislosti s dovozom, vývozom alebo colným odbavením akýchkoľvek vecí a materiálov, ktoré môžu slúžiť na to, aby Zhotoviteľ mohol realizovať Dielo v súlade s touto zmluvou, a ďalej za všetky náklady a výdaje s tým spojené.
6. Objednávateľ a zhotoviteľ sa dohodnú na odberových miestach elektrickej energie a vody a dohodnú spôsob merania a účtovania odberov zhotoviteľa bezodkladne po podpise tejto zmluvy.
7. Pri vykonávaní Diela je zhotoviteľ povinný prihliadať na zdravotnícky charakter prevádzky objednávateľa a rešpektovať najmä jeho požiadavky na časové vymedzenie určitých druhov prác a pohybu osôb v budovách a areáli nemocnice.

Článok VI.

**STAVBYVEDÚCI, STAVEBNÝ DOZOR, STAVEBNÝ DENNÍK**

1. Objednávateľ určil za osobu vykonávajúcu stavebný dozor ............., ktorý bude vykonávať stavebný dozor v zmysle §46b zákona č. 50/1976 Zb. o územnom plánovaní a stavebnom poriadku (stavebný zákon). A stavebný dozor Objednávateľa bude osobne a systematicky sledovať postup prác, ich kvalitu a vykonávať zápisy v stavebnom denníku. Zhotoviteľ je povinný mu toto denne umožniť. Tým Objednávateľ nepreberá v zmysle stavebného zákona zodpovednosť za riadne prevedenie Diela, ktoré prináleží Zhotoviteľovi
2. Zhotoviteľ je povinný viesť denné záznamy o priebehu stavebných prác riadne po celú dobu plnenia záväzkov v stavebnom denníku tak, ako to ukladá Stavebný zákon 50/1976 Zb. v znení neskorších predpisov, vyhláška Ministerstva životného prostredia číslo 453/2000 Z. z. a pokyny stavebného dozoru predložené stavebným dozorom pri preberaní staveniska, a to výhradne v slovenskom jazyku. Stavebný dozor Objednávateľa je povinný sledovať obsah denníka a k zápisom pripájať svoje stanovisko do troch pracovných dní odo dňa zápisu, ak to vyžaduje povaha záznamu v stavebnom denníku. V prípade, že Zhotoviteľ považuje riešenie takejto veci za bezodkladné, je povinný túto skutočnosť v zázname uviesť a bezodkladne o tejto skutočnosti informovať stavebný dozor.
3. Stavebný denník
   1. Stavebný denník musí využívať aj Objednávateľ na zadávanie technických pokynov a odpovedanie na technické otázky vznesené Zhotoviteľom.
   2. Obsah, rozsah a spôsob vedenia stavebného denníka:
   3. Zhotoviteľ je povinný viesť o prácach, ktoré vykonáva, stavebný denník odo dňa prevzatia staveniska.
   4. Do stavebného denníka sa zapisujú všetky skutočnosti dôležité pre plnenie Zmluvy, údaje o časovom postupe prác a ich kvalite, zdôvodnenie odchýlok vykonávaných prác od projektovej dokumentácie a údaje potrebné k posúdeniu orgánmi štátnej správy.
   5. Počas realizácie predmetu Zmluvy musí byť stavebný denník na stavbe trvale prístupný u stavbyvedúceho, prípadne u preukázateľne poverenej zodpovednej osoby.
   6. Objednávateľ je povinný sledovať obsah stavebného denníka a pripojovať svoje stanovisko k zápisom do troch pracovných dní.
   7. Stavebný denník sa skladá z úvodných listov, z denných záznamov a príloh.
   8. Úvodné listy obsahujú všetky dôležité údaje o Diele, prehľad zmlúv, zoznam dokladov a úradných vyjadrení a rozhodnutí o Diele, prehľad skúšok každého druhu.
   9. Denné záznamy sa vyhotovujú v jednom origináli s dvoma prepismi, zásadne v ten deň, kedy boli práce vykonané.
   10. Denné záznamy zapisuje oprávnený pracovník Zhotoviteľa a Objednávateľa, ktorí sú uvedení v úvodom liste stavebného denníka a na osvedčenie pravosti písomnosti, ktoré vyhotovili, použijú odtlačok svojej pečiatky a vlastnoručný podpis.
   11. Do denných záznamov môžu zapisovať potrebné skutočnosti i oprávnení zástupcovia Objednávateľa ako i spracovateľa projektovej dokumentácie.
   12. Ak je k dennému záznamu potrebné stanovisko druhej strany, musí byť toto stanovisko zaznamenané do denníka do 3 pracovných dní.
   13. Dohoda vyjadrená zápisom do stavebného denníka sa považuje len za asistenciu pri každodennom technickom sledovaní prác a nesmie byť použitá na dohodu o obchodných a Zmluvných záležitostiach.
   14. Denník archivuje Zhotoviteľ po dobu 5 rokov od odovzdania a prevzatia Diela
4. Stavebný dozor Objednávateľa je v prípade zistenia ohrozenia kvality Diela, oprávnený práce zastaviť.

Článok VII.

SUBDODÁVATELIA A ZÁPIS V REGISTRI PARTNEROV VEREJNÉHO SEKTORA

1. Zhotoviteľ je vzhľadom na rozsah plnenia oprávnený plniť svoje záväzky z tejto zmluvy aj prostredníctvom subdodávateľov.
2. Zhotoviteľ v plnom rozsahu zodpovedá za výber svojich subdodávateľov.
3. Pokiaľ zhotoviteľ použije na plnenie svojich záväzkov podľa tejto zmluvy subdodávateľa, zodpovedá tak, akoby záväzok z tejto zmluvy plnil sám.
4. Zoznam subdodávateľov zhotoviteľa tvorí prílohu č. 1 tejto zmluvy.
5. Zhotoviteľ je povinný oznámiť objednávateľovi bezodkladne akúkoľvek zmenu údajov o subdodávateľovi a rovnako tak prípadnú zmenu subdodávateľa a jeho údaje. V prípade zmeny subdodávateľa zhotoviteľ zodpovedá zato, že nový subdodávateľ spĺňa všetky podmienky v zmysle ustanovení § 41 ZoVO v takom rozsahu, ako ich spĺňal pôvodný subdodávateľ.
6. Zhotoviteľ je povinný písomne vopred predložiť objednávateľovi na odsúhlasenie každého subdodávateľa a to minimálne 5 (päť) pracovných dní vopred.
7. Ak sa na Zhotoviteľa a/alebo jeho subdodávateľa vzťahuje povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, Zhotoviteľ je povinný dodržať túto povinnosť počas celej doby platnosti a účinnosti tejto zmluvy, pričom sa zaväzuje rovnako zabezpečiť plnenie tejto povinnosti všetkými jeho subdodávateľmi. V prípade, ak počas plnenia tejto zmluvy dôjde k právoplatnému výmazu niektorého subdodávateľa z registra partnerov verejného sektora, je Zhotoviteľ povinný okamžite ukončiť plnenie tejto zmluvy prostredníctvom takéhoto subdodávateľa.

**Článok VIII.**

**ODPLATA A PLATOBNÉ PODMIENKY**

1. Odplata za celý predmet plnenia zmluvy je medzi zmluvnými stranami dohodnutá v zmysle zákona č. 18/1996 Z.z. o cenách v znení neskorších predpisov a jeho vykonávajúcej vyhlášky MF SR č. 87/1996 Z.z. v znení neskorších predpisov.
2. Odplata je medzi zmluvnými stranami dohodnutá ako konečná, vrátane všetkých služieb spojených s predmetom plnenia, získavania podkladov k plneniu, administratívnych nákladov, (napr. telefón, fax, reprografické práce, apod.),  ale aj poskytnutie súčinnosti objednávateľovi, udelenie licencie a pod..
3. CENA za celý predmet plnenia zmluvy je ......... eur bez DPH (slovom: .......... eur),

DPH 20% ......... eur (slovom: ........ eur),

CENA za celý predmet plnenia ............... eur s DPH (slovom: ..........eur).

1. Daň z pridanej hodnoty bude účtovaná Zhotoviteľom vo výške určenej príslušným zákonom v dobe zdaniteľného plnenia a bude vysporiadaná v súlade s platnými právnymi predpismi Európskej únie.
2. Položkový rozpočet v rozsahu predmetu plnenia Diela s krycím listom, tvorí prílohu č. 2 tejto zmluvy a je pre vymedzenie predmetu záväzný.
3. V kalkulácii ceny Diela sú zahrnuté všetky náklady súvisiace s riadnym vykonaním a odovzdaním Diela, jeho realizáciou a zabezpečením podkladov pre uvedenie Diela do prevádzky, ako napr. náklady na odvoz a likvidáciu odpadu vzniknutého počas realizácie Diela, administratívne náklady (napr. telefón, fax, reprografické práce, apod.), spracovanie dielenskej alebo výrobnej dokumentácie, ak to bude potrebné, náklady na spotrebu elektrickej energie a vody, kompletačná činnosť, skúšky, atesty, merania a kontroly kvality prác a dodávok materiálov, a pod.
4. Zhotoviteľ je oprávnený požadovať len také zmeny dohodnutej zmluvnej ceny, ktoré vyplývajú zo zmien daňových predpisov (zmena výšky zákonnej sadzby DPH). Úprava ceny sa bude riešiť rokovaním zmluvných strán, výsledkom ktorého bude písomný dodatok k zmluve.
5. Zhotoviteľ nie je oprávnený realizovať naviac práce, ktoré nie sú predmetom tejto zmluvy, bez predchádzajúceho písomného súhlasu Objednávateľa. V prípade, ak dodanie naviac prác je nevyhnutné pre dokončenie a riadne užívanie Diela, cena týchto naviac prác sa považuje za zahrnutú v cene Diela podľa odseku 1. tohto článku zmluvy v prípade, ak tieto naviac práce mal a mohol Zhotoviteľ vzhľadom na svoju odbornú spôsobilosť predpokladať už pri podpise tejto zmluvy.
6. Práce budú fakturované v mesačných intervaloch na základe vopred odsúhlasených súpisov skutočne vykonaných prác stavebným dozorom a oprávnenou osobou Objednávateľa. Súpisy prác musia obsahovať: merné jednotky, celkové množstvo v zmysle tejto Zmluvy, fakturované množstvo, zostávajúce množstvo, jednotkovú cenu a cenu spolu bez DPH v súlade s objektovou skladbou a skladbou výkazu výmer, uvedenou v Prílohe č.2.
7. Zmluvné strany sa dohodli, že zhotoviteľ objednávateľovi vystaví a zašle faktúru elektronicky (ďalej len „elektronická faktúra“). Za elektronickú faktúru sa pre účely tejto zmluvy považujú faktúry, opravné doklady k faktúram (dobropisy, ťarchopisy, storná).
8. Objednávateľ sa zaväzuje uhradiť zhotoviteľovi vystavenú faktúru **v lehote splatnosti** **do 60 dní od jej vystavenia.**
9. Faktúra musí mať predpísané náležitosti podľa § 71 zák. č. 222/2004 Z. z. o dani z pridanej hodnoty v znení neskorších predpisov a priložené doklady umožňujúce posúdiť oprávnenosť fakturácie.
10. Zmluvné strany sa dohodli, že internými kontrolnými mechanizmami zabezpečia vierohodnosť a neporušenosť údajov uvedených v elektronicky vystavenej a doručenej faktúre na základe tejto zmluvy. Žiadna zmluvná strana nie je oprávnená a nebude do už vystavenej a doručenej elektronickej faktúry zasahovať, ani meniť jej obsah.
11. Obe zmluvné strany sú povinné zabezpečiť riadne uchovávanie a archiváciu faktúr v zmysle § 76 zákona o DPH, zaručujúce vierohodnosť pôvodu, neporušiteľnosť obsahu a čitateľnosť elektronickej faktúry po celú dobu úschovy.
12. Objednávateľ uhradí dohodnutú cenu zhotoviteľovi na základe elektronicky vystavenej faktúry zhotoviteľom, zaslanej z e-mailovej adresy: .............................. a doručenej objednávateľovi na emailovú adresu: [nagy@pnpp.sk](mailto:nagy@pnpp.sk) a [morbacherova@pnpp.sk](mailto:morbacherova@pnpp.sk). Zmluvné strany tiež vyhlasujú, že majú prístup k týmto e-mailovým adresám, ich použitie nie je blokované u žiadnej zo zmluvných strán a že prístup majú iba oprávnení zamestnanci.
13. Elektronická faktúra sa bude považovať za doručenú druhej zmluvnej strane v okamihu zaslania e-mailovej správy.
14. Zmluvné strany vyhlasujú, že postup podľa tejto zmluvy považujú za dostatočný na to, aby nebolo možné zmeniť obsah žiadnej vystavenej elektronickej faktúry.
15. Faktúra musí byť vystavená v súlade s platnými právnymi predpismi, musí obsahovať všetky náležitosti účtovného a daňového dokladu a jej prílohou musí byť odsúhlasený súpis skutočne vykonaných prác dozorom a oprávnenou osobou Objednávateľa. Súpisy prác musia obsahovať: merné jednotky, celkové množstvo v zmysle tejto Zmluvy, fakturované množstvo, zostávajúce množstvo, jednotkovú cenu a cenu spolu bez DPH v súlade s objektovou skladbou a skladbou výkazu výmer, uvedenou v Prílohe č.2.
16. Faktúra musí obsahovať aj odvolávku na číslo tejto zmluvy.
17. Objednávateľ neposkytne Zhotoviteľovi žiadne preddavky ani zálohy.
18. Platba bude realizovaná bezhotovostným platobným prevodom. Cena sa považuje za uhradenú dňom pripísania finančných prostriedkov na účet zhotoviteľa.
19. Ak faktúra obsahuje formálne, vecné alebo číselné chyby, alebo ak faktúra nemá náležitosti daňového dokladu podľa platnej legislatívy a objednávateľ na túto skutočnosť upozorní zhotoviteľa, ten je povinný zaslať objednávateľovi opravený doklad. Lehota splatnosti faktúry, ktorá je 60 dní, začína v tomto prípade plynúť až okamihom doručenia opravenej faktúry, resp. faktúry ktorá spĺňa náležitosti daňového dokladu.

**Článok IX.**

**POSTÚPENIE A ZAPOČÍTANIE POHĽADÁVOK**

1. V zmysle Príkazu ministra zdravotníctva SR č. 7/2017 zo dňa 25. septembra 2017 sa zmluvné strany zaväzujú k plneniu nasledujúcich povinností:
2. Akékoľvek pohľadávky z tohto zmluvného vzťahu, ktoré bude evidovať zhotoviteľ voči objednávateľovi, nie je možné postúpiť na tretiu osobu bez predchádzajúceho písomného súhlasu objednávateľa v zmysle ust. § 525 ods. 2 zákona č. 40/1964 Zb. Občianskeho zákonníka v znení neskorších predpisov, pričom na predchádzajúci písomný súhlas objednávateľa s postúpením pohľadávky na tretiu osobu sa vyžaduje predchádzajúci písomný súhlas Ministerstva zdravotníctva SR. Postúpenie pohľadávky na tretiu osobu v rozpore predchádzajúcou vetou je podľa ustanovenia ust. § 39 zákona č. 40/1964 Zb. Občianskeho zákonníka v znení neskorších predpisov neplatné a v prípade takéhoto postúpenia pohľadávky v rozpore s predchádzajúcou vetou je objednávateľ oprávnený uplatniť si voči zhotoviteľovi zmluvnú pokutu vo výške 2% z istiny pohľadávky postúpenej v rozpore so zákazom. Uvedené sa neuplatní ak osobitný právny predpis vzťahujúci sa na pohľadávku vyplývajúcu z tejto zmluvy vylučuje možnosť podmieniť postúpenie pohľadávky súhlasom objednávateľa ako dlžníka.
3. Zhotoviteľ neprijme vyhlásenie podľa ust. § 303 a nasl. zákona č. 513/1991 Zb. Obchodného zákonníka v znení neskorších predpisov. V prípade ak zhotoviteľ prijme vyhlásenie v rozpore s predchádzajúcou vetou, objednávateľ je oprávnený uplatniť si voči zhotoviteľovi zmluvnú pokutu vo výške 2% z istiny pohľadávky, na ktorú sa vyhlásenie vzťahuje.
4. Zhotoviteľ berie na vedomie, že jednostranné započítanie pohľadávok nie je možné. Započítanie pohľadávok štátu je možné v zmysle ust. § 8 zák. č. 374/2014 Z.z. o pohľadávkach štátu v znení neskorších predpisov len na základe písomnej dohody o započítaní pohľadávok štátu.

**Článok X.**

**ZÁRUKA ZA KVALITU DIELA A ZODPOVEDNOSŤ ZA VADY**

1. Zhotoviteľ zodpovedá objednávateľovi za to, že Dielo bude vykonané podľa podmienok dohodnutých v tejto zmluve, v zmysle platných a účinných všeobecne záväzných právnych predpisov a príslušných technických noriem a že počas záručnej doby bude mať vlastnosti dohodnuté v tejto zmluve a v platných právnych a technických predpisoch.
2. Zhotoviteľ zodpovedá za vady, ktoré má Dielo pri jeho odovzdaní objednávateľovi a počas trvania záručnej doby. Pre potreby tejto zmluvy a výkladu jej ustanovení sa vadou rozumie odchýlka v kvalite, kvantite a parametroch Diela, ktoré sú určené dokumentáciou podľa tejto zmluvy a všeobecne záväznými technickými normami a predpismi, alebo má právne vady, prípadne je zaťažené právami tretích osôb. Zhotoviteľ nezodpovedá za vady, ktoré boli spôsobené po prechode nebezpečenstva škody na Diele na objednávateľa vonkajšími udalosťami a nespôsobil ich Zhotoviteľ alebo osoby, z ktorých pomocou Zhotoviteľ plnil svoj záväzok.
3. Dĺžka záručnej doby na Dielo ako celok je 60 mesiacov a začína plynúť dňom riadneho odovzdania kompletného Diela zhotoviteľom objednávateľovi, podľa tejto zmluvy bez vád. V prípade ak sa na jednotlivé komponenty a súčasti Diela vzťahuje kratšia záručná doba, zhotoviteľ je povinný v rámci záručných podmienok dojednaných v tomto článku zmluvy a záručnej doby na Dielo ako celok tieto opraviť alebo vymeniť bezodplatne.
4. Záručné podmienky, vrátane dĺžky záručnej doby na zariadenia, materiály dodávané zhotoviteľom objednávateľovi v rámci vykonania Diela, ktoré sú výrobkom tretej strany, budú riadiť záručnými podmienkami vyhlásenými takou treťou stranou. Záručná doba podľa prvej vety bude najmenej 60 mesiacov od riadneho odovzdania kompletného Diela.
5. Zmluvné strany sa dohodli, že v prípade, že sa na Diele vyskytne vada počas záručnej doby, objednávateľ je povinný túto skutočnosť oznámiť Zhotoviteľovi bez zbytočného odkladu po tom, ako sa o nej dozvie (ďalej len „reklamácia”). Objednávateľ má v prípade včas uplatnenej reklamácie právo požadovať od zhotoviteľa bezplatné odstránenie vady a zhotoviteľ je povinný vadu bezplatne odstrániť v čo najkratšom termíne s prihliadnutím na povahu vady. Zhotoviteľ je povinný začať s odstraňovaním vady na základe včas uplatnenej reklamácie najneskôr do 3 pracovných dní odo dňa uplatnenia písomnej reklamácie objednávateľa. Termín odstránenia uznaných vád sa dohodne písomnou formou.
6. V prípade ak sa vyskytne vada, za ktorej vznik zhotoviteľ popiera zodpovednosť, avšak ktorej odstránenie neznesie odklad, zhotoviteľ je povinný predložiť objednávateľovi cenovú kalkuláciu na odstránenie takejto vady a následne na základe požiadavky objednávateľa odstrániť aj takéto vady, pričom primerane postupuje podľa predchádzajúceho odseku tejto zmluvy. Za odstránenie vady, za ktorú zhotoviteľ nie je zodpovedný, má zhotoviteľ nárok na odplatu predstavujúcu bežnú cenu odstránenia takejto vady v danom mieste a čase odstránenia vady.
7. Ak sa ukáže, že reklamovaná vada Diela je neopraviteľná, zaväzuje sa zhotoviteľ dodať náhradnú časť Diela alebo objednávateľovi poskytnúť primeranú zľavu z odplaty za vykonanie Diela. Prípadnou zľavou nie je dotknuté právo objednávateľa na záruku. Zhotoviteľ je povinný vyhotoviť písomný doklad o náprave, alebo odstránení vady opatrený podpismi oboch zmluvných strán a dátumom, spolu s podpisom odstránenej vady .
8. Zhotoviteľ je povinný vyhotoviť písomný doklad o náprave, alebo odstránení vady opatrený podpismi oboch zmluvných strán a dátumom, spolu s popisom odstránenej vady.
9. Počas doby od nahlásenia oprávnenej reklamácie až po odstránenie vady neplynie záručná doba.

**Článok XI.**

**PRECHOD RIZIKA A PRECHOD VLASTNÍCKEHO PRÁVA**

1. Zhotoviteľ znáša nebezpečenstvo škody na Diele až do termínu protokolárneho prevzatia vykonaného Diela zo strany objednávateľa. Odo dňa prevzatia vykonaného Diela alebo jeho ucelenej časti je objednávateľ oprávnený Dielo alebo jeho ucelenú časť držať a užívať a znáša nebezpečenstvo škody na Diele alebo nebezpečenstvo škody na ucelenej a odovzdanej časti Diela.
2. Vlastnícke právo k Dielu prechádza na objednávateľa dňom protokolárneho odovzdania kompletného Diela objednávateľovi podľa tejto zmluvy. Zodpovednosť zhotoviteľa za vady Diela podľa tejto zmluvy tým nie je dotknutá.

**Článok XII.**

**TRVANIE ZMLUVY A SKONČENIE ZMLUVY**

1. Táto zmluva sa skončí uplynutím času, na ktorý bola dojednaná, t.j. protokolárnym odovzdaním diela.
2. Túto zmluvu je možné ukončiť aj po vzájomnej dohode oboch zmluvných strán ku dňu, ktorý si zmluvné strany vzájomne dohodnú.
3. Zmluvné strany sa dohodli, že od tejto zmluvy môže niektorá zo zmluvných strán odstúpiť iba v prípade, ak je to dohodnuté podľa tejto zmluvy alebo upravené v Obchodnom zákonníku alebo v Zákone o verejnom obstarávaní.
4. Objednávateľ je oprávnený odstúpiť od tejto zmluvy v prípade, ak zhotoviteľ nesplní svoju zmluvnú povinnosť vykonať Dielo riadne a včas, podľa tejto zmluvy a odovzdať objednávateľovi miesto plnenia zmluvy v stave pripravenom na kolaudáciu v lehote podľa tejto zmluvy a túto zmluvnú povinnosť nesplní ani v dodatočnej lehote 60 dní odo dňa doručenia písomnej výzvy Objednávateľa na dodatočné splnenie zmluvnej povinnosti.
5. Zhotoviteľ je oprávnený odstúpiť od tejto zmluvy v prípade, ak objednávateľ poruší svoju zmluvnú povinnosť poskytnúť zhotoviteľovi súčinnosť podľa tejto zmluvy a svoju zmluvnú povinnosť nesplní ani v dodatočnej lehote 30 dní odo dňa doručenia písomnej výzvy zhotoviteľa na dodatočné splnenie zmluvnej povinnosti.
6. Zmluvné strany sa dohodli, že objednávateľ aj zhotoviteľ sú oprávnení odstúpiť od zmluvy v prípade, že druhá zmluvná strana poruší podstatným spôsobom povinnosť vyplývajúcu z tejto zmluvy, ak to oznámi písomne druhej zmluvnej strane bez zbytočného odkladu po tom, čo sa o tomto porušení dozvedela. Za porušenie zmluvy podstatným spôsobom, sa považuje najmä opakované odovzdanie Diela alebo časti Diela s vadami.
7. Zmluvné strany sa dohodli, že zásahy úradných miest a zásahy vis major, ktorých dôsledkom je nemožnosť plnenia zmluvy niektorou zo zmluvných strán, sú dôvodom pre ukončenie zmluvy. Ak v tomto prípade nedôjde k dohode zmluvných strán o ukončení zmluvy, ktorákoľvek zo zmluvných strán je oprávnená od zmluvy odstúpiť.
8. V prípade odstúpenia od zmluvy ktoroukoľvek zmluvnou stranou zanikajú všetky práva a povinnosti zmluvných strán a zmluvné strany sú povinné vrátiť si plnenia poskytnuté na základe tejto zmluvy. V prípade, ak nie je vrátenie plnení možné alebo účelné, najmä v prípade, ak zhotoviteľ ukončil realizáciu Diela alebo jeho časti, zmluvná strana, ktorá prijala takéto plnenie je povinná namiesto vrátenia plnenia poskytnúť druhej strane finančnú náhradu zodpovedajúcu hodnote poskytnutého plnenia. Odstúpením od zmluvy nie sú dotknuté práva a povinnosti zmluvných strán, ktoré majú podľa svojej povahy trvať aj po zániku tejto zmluvy odstúpením, najmä nároky na zmluvné pokuty, nárok na náhradu škody.

**Článok XIII.**

**SANKCIE**

1. V prípade, ak zhotoviteľ nesplní svoju zmluvnú povinnosť vykonať Dielo podľa tejto zmluvy a odovzdať Dielo v lehote podľa tejto zmluvy, je objednávateľ oprávnený požadovať od zhotoviteľa zaplatenie zmluvnej pokuty vo výške 0,1 % z ceny Diela za každý, aj začatý deň omeškania v prípade, že zhotoviteľ nedodrží zmluvne dohodnutú lehotu na vykonanie Diela, najmenej však vo výške 50,- eur. Tým nie je dotknuté právo objednávateľa na náhradu škody, ktorá mu vznikla nedodržaním dohodnutého termínu plnenia.
2. V prípade omeškania objednávateľa s úhradou faktúry vystavenej podľa tejto zmluvy je zhotoviteľ oprávnený požadovať od objednávateľa zaplatenie úrokov z omeškania vo výške podľa ustanovení § 369 ods.2 zákona č. 513/1991 Zb. Obchodný zákonník v znení neskorších zmien a doplnení, v spojení s § 1 ods. 1 nariadenia vlády č. 21/2013 Z.z., ktorým sa vykonávajú niektoré ustanovenia Obchodného zákonníka.
3. V prípade omeškania zhotoviteľa s odstránením vád podľa tejto zmluvy je objednávateľ oprávnený požadovať od zhotoviteľa zmluvnú pokutu vo výške 0,1% z ceny Diela za každý, aj začatý deň omeškania v prípade, že zhotoviteľ neodstráni vady Diela , najmenej však vo výške 50,- eur-. Nárok na náhradu škody objednávateľa tým nie je dotknutý.
4. Zhotoviteľ sa zaväzuje, že si voči objednávateľovi nebude nárokovať iné, než sankcie uvedené v tomto článku zmluvy.

**Článok XIV.**

**DORUČOVANIE PÍSOMNOSTÍ A KOMUNIKÁCIA**

1. Pokiaľ nie je v tejto zmluve uvedené inak, všetky oznámenia, vyhlásenia, žiadosti, výzvy a iné úkony v súvislosti s touto zmluvou a jej plnením (ďalej len „písomnosť“), musia byť urobené v písomnej forme. Písomnosť sa považuje za doručenú za nasledovných podmienok: a) v prípade osobného doručovania odovzdaním písomnosti oprávnenej osobe alebo inej osobe oprávnenej prijímať písomnosti za zmluvnú stranu a podpisom takej osoby na doručenke a/alebo kópii doručovanej písomnosti, alebo odmietnutím prevzatia písomnosti takou osobou, b) v prípade doručovania prostredníctvom Slovenskej pošty, a.s. doručením na adresu zmluvnej strany a v prípade doporučenej zásielky odovzdaním písomnosti osobe oprávnenej prijímať písomnosti tejto zmluvnej strany a podpisom takej osoby na doručenke, alebo odmietnutím prevzatia písomnosti takou osobou, c) v prípade doručovania elektronickou poštou prijatím potvrdenia druhej zmluvnej strany o doručení písomnosti.
2. Zmluvné strany sa dohodli, že písomnosť doručovaná prostredníctvom Slovenskej pošty, a.s. sa doručuje na adresu druhého účastníka uvedenú záhlaví tejto zmluvy a/alebo na inú adresu, ktorú písomne oznámi tento účastník a za doručenú bude považovaná aj v prípade, ak písomnosť zaslaná na uvedenú adresu (resp. na inú oznámenú adresu) bude vrátená ako nedoručená (bez ohľadu na to, či bola nedoručená z dôvodu jej neprevzatia v odbernej lehote, z dôvodu neznámeho adresáta alebo akéhokoľvek iného dôvodu) a to na siedmy (7.) deň od odoslania zásielky na doručenie.
3. Zmluvné strany sa dohodli, že v ich mene budú pri vykonávaní Diela vzájomne komunikovať osoby, ktoré sú označené v článku II. bod 2.3 a 2.4 tejto zmluvy. V prípade zmeny osôb zodpovedných za komunikáciu je zmluvná strana, u ktorej nastala takáto zmena, povinná túto skutočnosť bez zbytočného odkladu oznámiť druhej zmluvnej strane. Oznámenie o zmene osoby zodpovednej za komunikáciu na strane jednej zo zmluvných strán nadobúda voči druhej strane účinky dňom jeho doručenia, pričom od tohto dňa vzniká druhej zmluvnej strane povinnosť komunikovať s osobou označenou v oznámení o zmene osoby zodpovednej za komunikáciu.

**Článok XV.**

**SALVATORSKÁ DOLOŽKA**

1. Zmluvné strany sa dohodli, že ak by akékoľvek ustanovenie tejto zmluvy bolo z akéhokoľvek dôvodu neplatné, je neplatným len toto ustanovenie, pokiaľ z povahy tejto zmluvy alebo z jej obsahu alebo z okolností, za ktorých došlo k jej uzatvoreniu, nevyplýva, že toto ustanovenie nemožno oddeliť od ostatného obsahu tejto zmluvy a pokiaľ to nie je vylúčené právnymi predpismi.
2. Zmluvné strany sa dohodli, že v prípade, ak by došlo k situácii uvedenej v predchádzajúcom bode, vykonajú bezodkladne doplnenie podmienok v súlade s Obchodným zákonníkom a Zákonom o verejnom obstarávaní tak, aby bol zachovaný zmysel a účel neplatného ustanovenia. Uvedené doplnenie nevykonajú iba v prípade, ak by bol už samotný zmysel a účel neplatného ustanovenia právne nemožný a/alebo nedovolený a teda neplatné ustanovenie by objektívne nebolo možné nahradiť iným platným ustanovením so zachovaním jeho zmyslu a účelu.

**Článok. XVI.**

**MLČANLIVOSŤ**

1. Zmluvné strany sa dohodli, že všetky skutočnosti, informácie, podklady, stanoviská a údaje, ktoré sa dozvedeli v súvislosti s touto zmluvou o Dielo, jej plnením, okrem skutočností, informácií a údajov, ktoré podliehajú zverejneniu a/alebo sprístupneniu podľa osobitných všeobecne záväzných právnych predpisov Slovenskej republiky, sú dôvernými informáciami (ďalej len „dôverné informácie“). Zmluvné strany sú povinné zachovávať mlčanlivosť o dôverných informáciách, ibaže by z tejto zmluvy alebo z príslušných všeobecne záväzných právnych predpisov vyplývalo niečo iné. Poskytnúť dôverné informácie tretej osobe môže niektorá zo zmluvných strán len po predchádzajúcom písomnom súhlase druhej zmluvnej strany. Zmluvné strany budú zodpovedné za akékoľvek straty a škody, ktoré vzniknú z dôvodu nedodržania tejto povinnosti. V prípade ak niektorá zo zmluvných strán považuje akékoľvek informácie uvedené v tejto zmluve (vrátane jej príloh) za dôverné alebo za obchodné tajomstvo, je povinná túto skutočnosť výslovne uviesť v tejto zmluve a takéto informácie označiť ako „dôverné“ alebo ako „obchodné tajomstvo“.

**Článok XVI.**

**ZÁVEREČNÉ USTANOVENIA**

1. Táto zmluva nadobúda platnosť dňom podpisu zmluvy oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv SR.
2. Pokiaľ nebolo v tejto zmluve dojednané inak, riadia sa práva a povinnosti zmluvných strán, ktoré nie sú v tejto zmluve výslovne upravené, riadia sa ustanoveniami Obchodného zákonníka a inými všeobecne záväznými právnymi predpismi platnými na území Slovenskej republiky.
3. Podmienky zmluvy boli zmluvnými stranami dohodnuté v súlade s legislatívou platnou na území Slovenskej republiky. Všetky spory vyplývajúce z tejto zmluvy alebo vzniknuté v súvislosti s ňou, budú zmluvné strany riešiť predovšetkým vzájomnou dohodou. Ak k dohode nedôjde, predložia spory na výlučné a konečné rozhodnutie súdu príslušnému v zmysle zákona č. 160/2015 Z.z. Civilný sporový poriadok v znení neskorších predpisov.
4. Túto zmluvu je možné meniť len písomnou formou, ako dodatok k zmluve, pri dodržaní ustanovení § 18 Zákona o verejnom obstarávaní, ktorý bude podpísaný obidvoma zmluvnými stranami. Tieto dodatky sa stanú neoddeliteľnou súčasťou tejto zmluvy.
5. Táto zmluva je vyhotovená v troch vyhotoveniach, z ktorých každý má platnosť originálu. Objednávateľ obdrží dve vyhotovenia a zhotoviteľ obdrží 1 vyhotovenie.
6. Zmluvné strany vyhlasujú, že si túto zmluvu prečítali, porozumeli jej obsahu a s dohodnutými podmienkami súhlasia, čo potvrdzujú svojimi podpismi.
7. Zástupcovia zmluvných strán záväzne vyhlasujú, že sú spôsobilí k zmluvným prejavom a záväzkom v mene účastníka tejto zmluvy identifikovaného v záhlaví.
8. Neoddeliteľnou súčasťou tejto zmluvy sú:

Príloha č. 1 – *Zoznam subdodávateľov zhotoviteľa*

Príloha č. 2 – *Cenová ponuka vrátane podrobného rozpočtu zákazky*

Príloha č. 3 – *Podrobný technický opis predmetu*

|  |  |
| --- | --- |
| V Pezinku dňa .......................... | V ............................... dňa ........................ |
| ...................................................  **Ing. Martin Hromádka, PhD**  riaditeľ | ...................................................  Meno a priezvisko  podpis štatutárneho zástupcu |

Príloha č. 1

**Zoznam subdodávateľov**

Na predmete zákazky*:*

**Rekonštrukcia vybraných priestorov pavilónu E na stravovaciu prevádzku**

|  |  |
| --- | --- |
|  | nebudú sa podieľať subdodávatelia a celý predmet uskutočníme vlastnými kapacitami |

|  |  |
| --- | --- |
|  | budú sa podieľať nasledovní subdodávatelia: |

|  |  |  |  |  |  |
| --- | --- | --- | --- | --- | --- |
| *Por. č.* | *Subdodávateľ*  *(obchodné meno, sídlo alebo miesto podnikania, IČO)* | *Kontaktná osoba*  *(meno priezvisko, adresa pobytu, dátum narodenia tel. č., email, osoba oprávnená konať za subdodávateľa)* | *Predmet subdodávky* | *Podiel plnenia zmluvy v %* | *Podiel plnenia zmluvy v € bez DPH* |
|  |  |  |  |  |  |
|  |  |  |  |  |  |

V ............................................, dňa ............................